Gòk'òo-zaà k'e Jerusalem ekǫ Nǫ̀htsı̨kǫ̀-gocho gha dzędeè hołè.
Zezì Nǫ̀htsı̨kǫ̀-gocho gà k'etło,
Solomon wets'ǫ sagòhɂı̨ı̨-k'è ekǫ k'etło.
Israel got'ı̨į̀ gha k'aodèe gımǫǫ̀ nìı̨de,
hagıìhdı,
“Dàwhaà nek'eènats'eèhɂı̨ ha?
Chrıst wèts'edıı eyı anet'e nı̨dè,
gots'ǫ̀ ehkw'ı haı̨dı,”
gıìhdı.
Zezì gots'ǫ̀ hadı,
“Hanaxèehsı̨ ı̨lè hanìkò naxıgha ehkw'ı aehsı̨-le.
Setà wedahxà enıìyah eghàlaehdaa sìı eyı weghàà sek'èahsǫ ha ı̨lè.
Hanìkò sesahzǫ̀ą aaht'e-le t'à,
naxıgha ehkw'ı-ahodı-le.
Sesahzǫ̀ą agı̨ı̨t'ee sìı gıts'ǫ̀ gohde nı̨dè segeèhkw'ǫ,
gık'èehsǫ eyıts'ǫ sek'èè k'egedè.
Welǫ whìle ts'ǫ̀ geedaà agehłe ha,
ełaàgede hǫı̨lı̨ ha-le.
Dǫ wı̨ı̨zìı seghǫ nıgoòwa ha nıìle.
Setà hazǫǫ̀ t'à gonahk'e elı̨ı̨ sìı,
seghàgǫǫla hǫt'e.
Dǫ wı̨ı̨zìı Setà ghǫ nıgoòwa ha nıìle.
Sı̨ eyıts'ǫ Setà sı ı̨łè zǫ lawììt'e,”
Zezì gòhdı.
Israel got'ı̨į̀ gha k'aodèe nàgeehshì ha gı̨ı̨wǫ t'à,
k'achı̨ kwe negı̨į̀wa.
Hanìkò Zezì gots'ǫ̀ hadı,
“Setà wedahxà enıìyah deè łǫ naxıdaà eghàlaıhdà hǫt'e,
enıìyah dàhòt'ı̨ı̨ k'èxa kwe t'à ełaàsèahwhı ha dahwhǫ?”
gòhdı.
K'aodèe hagedı,
“Enıìyah hòwheęhtsı̨ k'èxa ełaànets'èhwhı ha nıìle,
hanìkò Nǫ̀htsı̨ k'èch'a xàyanehtı k'èxa kwe t'à ełaànets'èhwhı ha.
Nı̨ ekìı dǫ anet'e kò Nǫ̀htsı̨ aht'e,
edį̀ı̨dı,”
gıìhdı.
Zezì gots'ǫ̀ hadı,
“Nǫ̀htsı̨ Nı̨htł'è k'e dıı hanì dek'eèhtł'è,
‘Naxı̨ sìı nǫ̀htsı̨ laaht'e,’
dek'eèhtł'è.
Nǫ̀htsı̨ Nı̨htł'è dàdıı sìı wek'èch'a gots'ede ha dìì hǫt'e wek'èts'eezǫ.
Dǫ Nǫ̀htsı̨ yatıì gıts'ǫ̀ ajàa sìı Nǫ̀htsı̨ ededı̨ ‘nǫ̀htsı̨,’
gòhdıì goızı nı̨dè,
Setà edegha dǫ į̀hchìı eyıts'ǫ dıı nèk'e ts'ǫ̀ ayį̀į̀làa sìı,
dànì yıızı ha dahwhǫ?
Eyıt'à ‘Nǫ̀htsı̨ Weza aht'e,’
dehsı̨ nı̨dè dànìghǫ Nǫ̀htsı̨ k'èch'a gohde sèahdı?
Setà xèht'eè eghàlaehda-le nı̨dè ehkw'ı aehsı̨ seahwhǫ-le.
Hanìkò Setà xèht'eè eghàlaehda nı̨dè,
naxıgha ehkw'ı aehsı̨-le kò enıìyah ghàlaehdaa sìı eyı weghàà naxıgha ehkw'ı-ahodı welè.
Hanì-ı̨dè,
Setà sexè at'ı̨ eyıts'ǫ sı̨ Setà xè aht'ı̨ı̨ sìı,
eyı wek'èahsǫ xè wenıahdì ha,”
Zezì gòhdı.
K'aodèe k'achı̨ dageechı ha hogeèhdzà,
hanìkò gotł'aetła.
Eyı tł'axǫǫ̀ Zezì ek'èt'à Jordan deh nıɂàa ts'ǫ̀ anajà.
John-Baptıst edı̨į̀ dǫ k'ètaìdzǫ ı̨lèe sìı ts'ǫ̀ ajà.
Zezì ekǫ wheda ekò
dǫ łǫ gıts'ǫ̀ède.
Hagedı,
“John-Baptıst enıìyah hòèhtsı̨-le,
hanìkò dıı dǫ ghǫ dàdı ı̨lèe sìı hazǫǫ̀ ehkw'ı hǫt'e nǫǫ̀,”
gedı.
Eyı nèk'e dǫ łǫ Zezì ehkw'ı adı gı̨ı̨wǫǫ̀ agejà.